รีดภาษีเกินเป้าทุกตัว สรรพากรโชว์ประสิทธิภาพมั่นใจทั้งปีได้เกิน2ล้านล้าน
สรรพากรแรงไม่ตกรีดภาษีทะลุเป้า 4 เดือนติด มั่นใจทั้งปีได้เกินเป้าหมาย 2 ล้านล้าน รับเศรษฐกิจขยายตัวต่อเนื่อง
21 ก.พ. 2562

สรรพากรแรงไม่ตกรีดภาษีทะลุเป้า 4 เดือนติด มั่นใจทั้งปีได้เกินเป้าหมาย 2 ล้านล้าน รับเศรษฐกิจขยายตัวต่อเนื่อง
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า การเก็บภาษีของกรมสรรพากรเดือน ม.ค. 2562 ซึ่งเป็นเดือนที่ 4 ของปีงบประมาณ 2562 ยังเกินกว่าเป้าหมายเป็นเดือนที่ 4 ติดต่อกัน เนื่องจากการขยายตัวของเศรษฐกิจและกรมเพิ่มประสิทธิภาพการจัดเก็บภาษี
ทั้งนี้ การเก็บภาษี 4 เดือนของปีงบประมาณ 2562 ได้จำนวน 5.55 แสนล้านบาท สูงกว่าเป้าหมายตามเอกสารงบประมาณ 2.76 หมื่นล้านบาท หรือ 5.2% และสูงกว่าช่วงเดียวกันปีก่อน 4.74 หมื่นล้านบาท หรือ 9.3% ซึ่งถือว่าเป็นการเก็บภาษีที่ขยายตัวได้ในระดับที่สูงค่อนข้างมาก
นอกจากนี้ การเก็บภาษีของกรมสรรพากรยังเกินกว่าเป้าหมายทุกตัว ตั้งแต่ภาษีเงินได้บุคคลธรรมดาเก็บได้ 1.05 แสนล้านบาท เกินกว่าเป้าหมาย 1,058 ล้านบาท 1% และสูงกว่าช่วงเดียวกันปีก่อน 7% ภาษีเงินได้นิติบุคคลเก็บได้ 1.3 แสนล้านบาท สูงกว่าเป้าหมาย 1,908 ล้านบาท หรือ 1.5% และสูงกว่าช่วงเดียวกันปีก่อน 5.8%
ด้านการเก็บภาษีมูลค่าเพิ่ม หรือภาษีแวต เก็บได้ 2.76 แสนล้านบาท สูงกว่าเป้าหมาย 6,837 ล้านบาท หรือ 2.5% และสูงกว่าช่วงเดียวกันปีก่อน 6% และภาษีธุรกิจเฉพาะเก็บได้ 2.15 หมื่นล้านบาท สูงกว่าเป้าหมาย 1,479 ล้านบาท หรือ 7.4% และสูงกว่าช่วงเดียวกันปีก่อน 7%
"การเก็บภาษีของกรมสรรพากรได้เกินเป้าหมายตามเอกสารงบประมาณทุกตัวถือเป็นเรื่องที่ดี แต่การเก็บได้ภาษีทุกตัวขยายตัวได้มากกว่าช่วงเดียวกันปีก่อน แสดงให้เห็นว่าการขยายตัวทางเศรษฐกิจไทยยังดี มีการบริโภคและภาคเอกชนยังมีผลประกอบการที่ดี" นายเอกนิติ กล่าว
นายเอกนิติ กล่าวว่า เป้าหมายการเก็บภาษีของกรมสรรพากรปีงบประมาณ 2562 อยู่ที่ 2 ล้านล้านบาท คาดว่าจะเก็บได้เกินกว่าเป้าหมายภายใต้ความเป็นธรรมกับผู้ประกอบการ ไม่มีการรีดภาษี แต่จะเป็นการให้ความรู้ให้ผู้เสียภาษีถูกต้อง สำหรับปีงบประมาณ 2563 กรมมีเป้าเก็บภาษีให้ได้ 2.11 ล้านล้านบาท คาดว่าจะทำได้ เพราะเศรษฐกิจยังขยายตัวได้ระดับ 4% และกรมสรรพากรได้พัฒนาเทคโนโลยีใหม่เพื่อให้การเก็บภาษีมีประสิทธิภาพมากขึ้น
ด้าน นายพชร อนันตศิลป์ อธิบดีกรมสรรพสามิต กล่าวว่า ปีงบประมาณ 2563 ให้กรมสรรพสามิตแล้วจำนวน 6.26 แสนล้านบาท เชื่อมั่นว่าจะทำได้ตามเป้าหมาย เนื่องจากเศรษฐกิจไทยยังขยายตัวได้ต่อเนื่อง และกรมสรรพสามิตได้เพิ่มประสิทธิภาพการจัดเก็บภาษี ที่ผ่านมาได้มีการตั้งสำนักตรวจสอบราคาขายปลีก และสำนักงานการตรวจการเสียภาษีย้อนหลัง ทำให้การเก็บภาษีของกรมได้เพิ่มมากขึ้น
สำหรับปีงบประมาณ 2562 กรมสรรพสามิตมีเป้าเก็บภาษี 6.22 แสนล้านบาท แต่คาดว่าจะเก็บภาษีได้ 5.8 แสนล้านบาท เนื่องจากมีปัญหาตอนเริ่มใช้กฎหมายใหม่ มีภาษีน้ำมัน และภาษีเบียร์ ถูกเก็บล่วงหน้าในปีงบประมาณ 2561 ทำให้การเก็บภาษีปีงบประมาณ 2562 จะเก็บภาษีได้ต่ำกว่าเป็นจริง